Svar til DR's nyhedschef

DR’s ”Deadline” kom med forkerte påstande om Tommy Robinson i indslaget med ham den 18. januar. Sådan skrev jeg her på bloggen, og det modgår DR’s nyhedschef, Thomas Falbe, i et grundigt svar til mig. Det fortjener et grundigt gensvar.

For det første hævder Falbe at kunne dokumentere, at Robinson rent faktisk opfordrede til vold. Det lykkedes ikke. Det er korrekt, at en dommer valgte at fortolke Robinsons ord foran retsbygningen i Leeds i maj 2018 sådan. Men går man til kilden selv – den optagne video af Robinson foran retsbygningen – bliver det tydeligt, at der er tale om en grov fordrejning.

Det fremgår klart 11-12:36 minutter inde i videoen, at Tommy Robinsons opfordring ikke gik ud på, at hans tilhængere skulle chikanere muslimske voldtægtstiltalte, men derimod var en opfordring til mainstreammediernes journalister om at udvise den samme pågående journalistisk mod muslimske voldtægtsforbrydere, som de kort forinden havde udvist over for lederen af de identitære i England på det tidspunkt.

Ingen, hverken Facebook eller ”Deadline”, har kunnet dokumentere, at Robinson gør sig skyldig i voldsopfordringer. Det er netop den slags, han tager afstand fra. Hvorfor kan ”Deadline” så finde på at viderebringe sådanne vilde og grove påstande?

For det andet: ”Deadline” hævdede, at Robinson har tre voldsdomme. Det er og bliver forkert.

Robinson er ingen engel og har i sin ungdom gjort dumme ting, som han med god grund ikke er stolt af i dag, herunder bl.a. været involveret i noget gadeuorden med nogle fodboldtilhængere, men den sidste dom, som Falbe fremhæver, var netop for gadeuorden og ikke for vold.

Og så til den halve sandhed: ”Deadline” nævner, at Robinson indledte sit politiske engagement i det racistiske BNP, MEN nævner ikke, at han meget snart brød med det. Det er ellers helt afgørende. For at forstå Robinsons nuværende politiske projekt skal det nemlig understreges, at han er antiracist og faktisk går ind for et multietnisk samfund. En af de første aktioner, Robinson gennemførte som leder af English Defence League, var at afbrænde et naziflag – netop for at afgrænse bevægelsen fra enhver etnonationalisme og racisme.

Jeg må derfor fastholde, at to af Deadlines påstande om Robinson var skrupforkerte, og én kun en halv sandhed.

Hvorfor dog ikke erkende det?